****

**CCIT CONNECT**

**ทุกการดูแลจากเรา เป็นเรื่องง่ายสำหรับคุณ**

 สถาบันโรคทรวงอก กรมการแพทย์ จัดงานวันสถาปนาครบรอบ 81 ปี และแนะนำ ***Application* *CCIT Connect ทุกการดูแลจากเรา เป็นเรื่องง่ายสำหรับคุณ*** ด้วยการนำเทคโนโลยีมาผสานกับนวัตกรรม ทางการแพทย์ ให้ความสะดวก รวดเร็วแก่ผู้ป่วย ผ่านโมบายแอปพลิเคชั่น

 **นายแพทย์ธงชัย กีรติหัตถยากร อธิบดีกรมการแพทย์** เปิดเผยว่า ปัจจุบันความเจริญก้าวหน้าทางวิทยาการต่างๆ มีการเปลี่ยนแปลงอย่างรวดเร็ว สถาบันโรคทรวงอก กรมการแพทย์ กระทรวงสาธารณสุข จึงได้มีการนำเทคโนโลยี ระบบสารสนเทศ เข้ามาบริหารจัดการข้อมูลด้านสุขภาพอย่างเป็นระบบ เพื่อให้ผู้รับบริการได้รับความสะดวก รวดเร็ว และลดความแออัดในสถานพยาบาล และเพื่อให้ประชาชนได้รับการบริการที่ได้มาตรฐาน ตอบสนองตามภารกิจของกรมการแพทย์และกระทรวงสาธารณสุข ได้อย่างมีประสิทธิภาพ

 **นายแพทย์เอนก กนกศิลป์ ผู้อำนวยการสถาบันโรคทรวงอก** กล่าวเพิ่มเติมว่า จากเทคโนโลยีและนวัตกรรมทางการแพทย์ของสถาบันโรคทรวงอกที่ได้มีการพัฒนามาอย่างต่อเนื่องผ่านมากว่า 81 ปี ถือเป็นความก้าวหน้าอีกขั้นของสถาบันโรคทรวงอก ที่ได้นำเทคโนโลยีมาผสานกับนวัตกรรมทางการแพทย์ ให้บริการผู้ป่วยผ่าน ***Application* *CCIT Connect*** แอปพลิเคชั่นที่ถูกออกแบบให้เป็นตัวช่วยในการดูแลสุขภาพ และช่วยให้การเข้ารับบริการจากสถาบันฯของผู้ป่วย เป็นเรื่องที่ง่ายขึ้น เพิ่มความสะดวก รวดเร็ว แก่ผู้ป่วย โดยที่ผู้ป่วยสามารถทำได้เองง่ายๆ ผ่านโทรศัพท์มือถือสมาร์ทโฟน บริการสำคัญใน ***Application* *CCIT Connect*** ได้แก่ การตรวจสอบรายการนัดหมาย แจ้งเตือนการนัดหมาย การเช็คสถานะลำดับคิว แจ้งลำดับคิว แสดงขั้นตอนการใช้บริการในสถาบันฯ แบบ Real-time สามารถนัดหมายพบแพทย์แบบออนไลน์ และบริการตรวจรักษาผ่านระบบ Telemedicine มี PHR (personal health record) โดยผู้ป่วยสามารถดูผลตรวจทางห้องปฏิบัติการ ประวัติยาผู้ป่วยได้รับ รวมทั้งประวัติการแพ้ยา ทำให้ผู้ใช้บริการสามารถเรียกดูข้อมูลได้เองโดยไม่ต้องมาที่สถาบันฯ นอกจากนี้ผู้ป่วยสามารถรู้ขั้นตอนการจัดเตรียมยาและเลือกช่องทางการชำระเงินได้ด้วยตนเองผ่านโมบายแอปพลิเคชั่น เพื่อเพิ่มประสิทธิภาพการให้บริการผู้ป่วย ***Application* *CCIT Connect*** จึงเป็นแอปหนึ่งที่เพิ่มโอกาสและทางเลือกใหม่ที่รวบรวมการเข้าถึงข้อมูลสุขภาพของผู้ป่วยไว้ในที่เดียว เพื่ออำนวยความสะดวกให้ผู้ป่วยเข้าถึงบริการได้ง่าย สะดวก รวดเร็ว สามารถดาวน์โหลด ***Application* *CCIT Connect*** ได้ทั้งระบบปฏิบัติการ IOS และระบบปฏิบัติการ Android

 อีกทั้งภายในงานวันสถาปนา 81 ปี สถาบันโรคทรวงอก มีพิธีประกาศเกียรติคุณ แด่บุคลากรดีเด่น และหน่วยงานที่ให้บริการดีเด่น โดยมีคณะผู้บริหารกรมการแพทย์ ผู้บริหารสถาบันโรคทรวงอกและบุคลากร เข้าร่วมในพิธีดังกล่าวด้วย

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**#กรมการแพทย์ #สถาบันโรคทรวงอก#วันสถาปนาครบรอบ 81 ปีสถาบันโรคทรวงอก#CCITCONNECT**

**-ขอขอบคุณ-**